Det er ikke første gang, den 57-årige mand, der er sigtet for knivdrab på en 49-årig mand i Frederikshavn, er blevet straffet for drab. Det erfarer TV2 Nord. Manden har tidligere boet i Esbjerg, og her blev han i 2008 dømt for at have dræbt en 46-årig handicappet mand i december året før. Den 57-årige blev dengang idømt 12 års fængslet for drabet, som blev begået med en kniv i den handicappede mands hjem. ifølge TV2 Nords oplysninger havde drabet i 2007 relation til misbrugsmiljøet. Det samme skulle gøre sig gældende for drabet på den 49-årige mand i Frederikshavn. Den 57-årige mand blev mandag varetægtsfængslet i fire uger, mens politiet fortsætter efterforskningen af drabssagen. En 38-årige kvinde blev efter grundlovsforhør mandag løsladt, men hun er stadig sigtet i sagen. Tirsdag eftermiddag blev endnu en mistænkt, en 40-årig mand, varetægtsfængslet i fire uger efter grundlovsforhør. De kender alle tre hinanden fra misbrugsmiljøet.

Opsummering:
Den 57-årige mand, der mandag blev varetægtsfængslet for drab på en 49-årig mand i Frederikshavn, fik 12 års fængsel for drab i 2008.